Universis presentes litteras inspecturis, nos Officialis Eduensis notum facimus quod in nostra presentia propter hoc specialiter constituta dicta Floret uxor Humberti de Villanova, non coacta, non decepta nec in aliquo defraudata, ut ipsa asserit coram nobis, de consensu et auctoritate dicti Humberti mariti sui, etc., recognoscit et confitetur publice et in jure coram nobis se esse heredem Hugonis dicti Curgi defuncti, fratris quondam dicte Floret, et se tenere bona ipsius Hugonis tanquam heres ipsius Hugonis ab intestato. Recognoscit insuper dicta Floret predictum Hugonem dedisse et legasse ecclesie de Reclanes et rectori ipsius ecclesie quinque solidos Vien. annui et perpetui redditus pro anniversario ipsius Hugonis in dicta ecclesia singulis annis perpetuo faciendo. Quapropter dicta Floret promittit pro se et suis, etc., reddere et solvere singulis annis in perpetuum dictis ecclesie de Reclanes et rectori ipsius quinque solidos Vien. supradictos, etc. Datum die lune ante Nativitatem beati Iohannis Baptiste, anno Domini millesimo ducentesimo octogesimo octavo.